Ego Cristianus de Tnorchio (peut-être Trenorchio) officialis et canonicus Eduensis notum facimus quod querela que vertebatur coram nobis inter abbatem et conventum S. Martini ex una parte et Guidonem filium quondam Colini dominum de Chaudenay ex altera, super terris de Bordes scitis sub castro de Chaudenay, quarum tercie et decime spectant ad dictam ecclesiam S. Martini Eduensis et quas terras dictus dominus Colinus, sicut dicti abbas et conventus asserebant, albergaverat in eorum prejudicium et gravamen pacificata est amicabiliter in hunc modum: quod dicta ecclesia de quolibet foco predictarum terrarum pro domo cum orto competenti dicte domui coherenti, videlicet usque ad duo jugera terre, unam minam avene de costuma ad mensuram Arneti et sex denarios annui et perpetui census in festo S. Remigii singulis annis in perpetuum percipiet et habebit, terciis et decimis aliarum terrarum que non albergate fuerant dicte ecclesie pacifice remanentibus. Et sciendum quod quicumque sit dominus de Chaudenay, dictam villam non potest nec poterit alienare a manu sua, nec in feodum dare alicui, preterquam dicte ecclesie. Dicti siquidem abbas et conventus dictam costumam cum censu non possint extra manum mittere dum super hoc eis injuriatum non fuerit quoquomodo. Hanc siquidem compositionem dictus Guido fide prestita promisit se tenere, etc. M CC XXIX.